يا جماعة حابب خبركم شو صار معي و مع عيلتي.. مبارح حجزت بمطعم تلة نصر يلي بمنطقة نعص. و لما حجزت عالتلفون خبروني انه المطعم فاضي بعد العيد و انه رح يعطوني طاولة بنص المطعم عالاطلالة. حجزت طاولة كبيرة و طلعت لهنيك عالغذاء مع عائلتي و معنا كان ضيوف. اول ما شافونا بالمطعم و سمعوا لهجتنا السورية قالنا الجرسون انه رح يعطينا طاولة بالقسم المغلق من المطعم. قلتله للجرسون بس انا حاجز برة و المطعم شبه فاضي بقى ليه بده يعطيني جوه المطعم بالقسم المغلق قام قالي انه كل الطاولات محجوزة.  قلتله ما انا عامل حجز من مبارح و على أساس طاولتي بنص المطعم عالاطلالة و ما في مشكلة.  قام عَصّب الجرسون و قال انه هاد الحاضر.  طلبت احكي مع صاحب المطعم مع العلم انه انا عندهم زبون معروف و دايما بطلع مع عائلتي و بيعرفوني منيح. رحت لعند صاحب المطعم و قلتله انه انا مستغرب من هالطريقة بالحكي معي و انه الجرسون يلي حاكاني قليل أدب قام بهدلني صاحب المطعم و قال "انا ما بسمحلك تحكي هيك عنه و هو احسن منك" و قال انه اذا ما عاجبني احمل حالي انا و عائلتي و ننقلع من مطعمه لانه "أنتو من اول العيد هلكتوني" قلتله مين انتو؟ ما انا ما اجيت لعندك كل العيد!!! قام قالي انتو السوريين هلكتوني و ما عاد بدي ياكم عندي بمطعمي و هاد المطعم الكم وهبوني ياه!!! زوجتي كانت معي عند صاحب المطعم و حاولت تحكي قام الجرسون قالها "رجلي فيكي!!!!!" انا بهاللحظة فعلا تفاجأت من نبرة الكراهية يلي بصوته و تفاجأت من الاهانة يلي تعرضنا الها انا و زوجتي و ضيوفنا يلي معنا. قلتله انه قليل أدب و نحنا ما بيشرفنا نفوت لعندك عالمطعم و ما بيشرف لبنان انك تكون لبناني و عندك هالكراهية كلها النا. هي اول مرة بتعرض لهيك إهانة و هيك موقف و بتمنى من الكل يقاطعوا هاد المطعم لانه شخص بهالكمية من الكراهية للسوريين ما لازم ندوس مطعمه رح قدم شكوى رسمية بهاد المطعم لوزارة السياحة اللبنانية يلي اكيد هاد التصرف ما ممكن تقبله بحق اي شخص غريب عّم يفيد قطاع السياحة و المطاعم بالبلد و هيك تصرف ينم عن زعرنة و قلة أدب و بيعطي صورة غير حضارية عن لبنان